༄༅། །སཱུརྻ རསྨི ནཱ མ བི ཀྲྀ ཏི གུ རུ ཤནྟ བྷ བ སྱ ཙུ ཊྲ ལངྐར མ ཧཱ པཎྜིཏ སརྦ ཛྙཱ སུདྷཱི ཤྲཱི མཉྫ ན སུ ལཀྵྨཱི བཱ ད སྱ བི མོ ཀྵ ཏི ཥཱ ཏི། །
༄༅། །རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ཞེས་བྱ་བའི་སྨད་ཆ་བཞུགས་སོ། །
བཅུ་བ། དབུས་གཙང་དུ་བསྟན་འགྲོའི་དོན་མཐར་ཕྱིན་པའི་ལེའུའི་སྨད།
གསེར་འཕྱང་ཞེས་པ་མེ་མོ་བྱ་ལོའི་ཟླ་བ་དང་པོའི་ཚེས་བདུན་ལ་གཟིམས་ཆུང་ཉི་འོད་འཁྱིལ་བར་ཡོངས་འཛིན་རྗེ་ཞལ་སྔ་ནས་དང་སྔགས་ཆེན་ཞལ་སྔ་ནས། སྔགས་གྲྭ་མགོན་ཁང་པ་བཅས་དགེ་འདུན་དྲུག་ཅུ་སྐོར་དང་ལྷན་ཅིག་ཆོས་སྲུང་རྣམས་ལ་གསུང་བསྐང་དང་མཇུག་ཏུ་གདུགས་དཀར་བཟློག་ཆེན་དྲུག་ཅུ་པའི་ཟོར་འཕེན་བཅས་གནང་། ཚེས་ཉེར་བརྒྱད་ལ་ལྕང་སྐྱ་རིན་པོ་ཆེ་ནས་བཟང་གོས་ཚེམ་དྲུབ་ཀྱི་ཚེ་དཔག་མེད་ལྷ་དགུའི་དཀྱིལ་ཐང་ཕུལ་བ་སྔགས་གྲྭའི་ཚེ་ཆོག་སྒྲུབ་མཆོད་སྐབས་ཀྱི་ཐུགས་དམ་རྟེན་དུ་སྦྱོར་འཇགས་མཛད་དེ་ཚོགས་དབུར་ཕེབས་ནས་མང་འགྱེད་ཀྱང་གནང་། བླ་སྤྱི་ནས་མཎྜལ་ཕུལ་བར་དགེ་འདུན་བྱིངས་བཅས་ལ་ཕྱག་དབང་སྩལ། དགའ་ལྡན་རབ་རྒྱས་སུ་ཡང་འདི་ལོ་ནས་བཟུང་ཞག་བཅོ་ལྔའི་རིང་མདོ་ཆོག་ཡིད་བཞིན་དབང་རྒྱལ་དང་བདུད་རྩིའི་ཡང་ཞུན་སྙིང་པོ་གཉིས་ཀྱི་སྒོ་ནས་སྨན་བླ་བདེ་གཤེགས་བརྒྱད་མཆོད་པའི་རྒྱུན་བཟང་པོ་འཛུགས་པའི་བཀའ་དྲིན་སྩལ་ཏོ། །སྙིགས་མའི་མགོན་པོ་བརྩེ་ལྡན་བདེ་གཤེགས་བདུན། །ཤཱཀྱའི་ཏོག་བཅས་མཆོད་རྒྱུན་ཉིན་བྱེད་གཟིས། །སྙིགས་མ་ལྔ་བདོའི་མུན་སྟུག་ཀུན་བསལ་ནས། །ཕན་བདེའི་སྣང་བ་དཀར་པོས་ཕྱོགས་ཀུན་ཁྱབ། །
དེ་ཞོར་རྟེན་གཟིགས་ལ་རིམ་བཞིན་ཕེབས་ནས་ལྷ་ཁང་རྣམས་ལ་བརྒྱ་མཆོད་སྙན་ཤལ་དང་། མགོན་ཁང་དུ་ཕྱག་མཚན་མཚོན་ཆ་སོགས་སྤྱན་གཟིགས་བསྟར་ནས་མགོན་ཁང་པ་རྣམས་དང་ལྷན་ཅིག་ཡན་ལག་བདུན་པ་སྔོན་འགྲོའི་ཁྲུས་གསོལ། མཆོད་འབུལ། ཡི་དམ་ཆོས་སྲུང་རྣམས་ལ་གཏོར་འབུལ། ཆོས་རྒྱལ་གྱི་བསྐང་བ། མངའ་གསོལ་འཕྲིན་བཅོལ་བཅས་མཛད། ཟླ་བ་འདིའི་ནང་དུ་སྔ་ཕྱིར་བསྒྲུབ་བྱ་ཞེ་ལྔ་བསྙེན་རྫོགས་དང་། བརྒྱ་ཕྲག་གཅིག་དགེ་ཚུལ་བསྒྲུབས།ཟླ་བ་གཉིས་པའི་ཚེས་གཅིག་ལ་ལོ་ཆེན་རིན་ཆེན་བཟང་པོའི་སྤྲུལ་སྐུ་བློ་བཟང་བསྟན་འཛིན་རྒྱལ་མཚན་དང་དཀྱིལ་ཁང་ཞལ་སྔ་ནས་ཡེ་ཤེས་ཚེ་བརྟན་གཉིས་ཀྱིས་ཞུས་ངོར་བཀའ་གདམས་ཐིག་ལེ་བཅུ་དྲུག་གི་དབང་རྒྱས་པར་སྩལ། དེ་ཉིན་པོ་ཏ་ལ་ནས་རྒྱལ་དབང་མཆོག་དང་ཨམ་བན་ཟུང་། བཀའ་བློན་ལྷན་རྒྱས་བཅས་ནས་ཟླ་བ་དང་པོའི་ཚེས་ཉེར་གཉིས་ཉིན་ནོ་མོན་ཧན་དེ་མོ་སྤྲུལ་པའི་སྐུ་ཞི་བར་གཤེགས་པའི་གནས་ཚུལ་དང་མགྱོགས་བསྔོ་ཞུ་རྟེན་བཅས་རྟ་ཟམ་རིམ་བརྒྱུད་ཐོག་གནང་བ་འབྱོར་པར་དེ་འཕྲལ་ཐུགས་དགོངས་རྫོགས་པའི་སྤྱན་དམིགས་མཛད་ཅིང་བཀའ་ལན་ཀྱང་དེ་འཕྲལ་གནང་། གསེར་དངུལ་གོས་དར་སོགས་དགོངས་རྫོགས་སྒྲུབ་ཐེབས་ཕོན་ཆེ་བ་འབུལ་བར་བཞད་གཉེར་བློ་བཟང་དགེ་འདུན་རྫོང་སྟ་མཛད། ཚེས་ལྔ་ནས་བཟུང་ཉིན་ལྔའི་རིང་སྣ་ལྔའི་བརྒྱ་མཆོད་དང་བཅས་ལྷ་ཁང་རྣམས་མཇལ་བར་རིམ་བཞིན་ཕེབས་ནས་རྟེན་རྣམས་ལ་སྙན་ཤལ་དང་བཅས་མགོན་ཁང་ཆེན་མོ། གཉེར་གཏད། མཆོད་ནུབ་ལྕམ་སྲིང་གི་མགོན་ཁང་བཅས་ལ་སྙན་ཤལ་དང་། སྤྱན་གཟིགས་ཕུལ་ནས་མཆོད་འབུལ་བསྐང་གསོ་མཛད་དེ་བསྟན་འགྲོའི་དོན་རླབས་ཆེན་བསྒྲུབ་པ་ལ་ཕྱི་ནང་གི་ཉེར་འཚེ་མི་འབྱུང་བའི་འཕྲིན་ལས་བཅོལ། ཚེས་དྲུག་ལ་ཆིབས་བསུར་མགྲོན་གཉེར་ཞྭ་ལུ་མཁན་པོ་དང་། རྩིས་དཔོན་བརྒྱ་སྐོར་བ། འབྲས་སྤུངས་སྤྱི་སོ་བཅས་རིམ་བཞིན་འབྱོར་པར་མཇལ་ཁའི་ཐོག་རྒྱལ་དབང་མཆོག་དང་ཨམ་པན། བཀའ་བློན་ལྷན་རྒྱས་བཅས་ནས་སྐུའི་མཚམས་ཞུའི་ཞུ་ཡིག་འབུལ་རྒྱུ་རྣམས་བཞེས་ནས་ཇ་གྲལ་བཀའ་འདྲི་གནང་། ས་དགའ་མགོ་པ་སོགས་སེར་སྐྱ་མང་པོར་ཕྱག་དབང་སྩལ། ཚེས་དགུ་ལ་དཀྱིལ་ཁང་གྲྭ་ཚང་དུ་ཕེབས་ཐོག་ཞལ་སྔ་ནས་ཀྱིས་དཀར་སྤྲོ་རྒྱས་པ་བཏེག་རྗེས་མགོན་ཁང་དུ་ཆོས་སྐྱོང་ཆེན་པོར་རྩམ་ཁལ་བཅོ་ལྔ་ལས་གྲུབ་པའི་མཆོད་གཏོར། སྙན་ཤལ། སྤྱན་གཟིགས་ངོ་མཚར་བ་དུ་མ་བཅས་འབུལ་བ་གནང་ཐོག་མགོན་ཁང་བ་རྣམས་དང་སྔགས་གྲྭ་ཉེར་གཅིག་གིས་བསྐང་བསྐུལ། ཚོགས་མཆོད། གསེར་སྐྱེམས། མངའ་གསོལ་རྒྱས་པ་དང་། འདུ་ཁང་གི་སྦུགས་ཀྱི་ལྕམ་སྲིང་གཙོ་འཁོར་དང་། བླ་མཚོ་བཅས་ལ་སྙན་ཤལ་ཕུལ་ཏེ་བསྟན་པ་སྤྱི་སྒོས་ཀྱི་གཉེར་གཏད་མཛད། ཞལ་སྔ་ནས་ཀྱིས་བསྙེན་བཀུར་ཞུས་ཐོག་ལས་སྣེ་རྣམས་ལ་ཕྱག་དབང་གནང་། ཚེས་བཅུའི་ཉིན་གདན་ས་ཆེན་པོའི་ཞལ་སྔ་ནས་བཞི་དང་། དགེ་བསྐོས་ཆེན་མོ། ལས་ཚན་པ་བཅས་ལ་ཕྱག་དབང་ཐོག་སྔགས་པ་ཞལ་སྔ་ནས་ཀྱིས་རྒྱལ་དབང་མཆོག་ལ་ཐུགས་རྫོགས་བཀའ་ཆོས་འབུལ་བཞེས་སོགས་ལ་སྐུ་གེགས་བར་ཆད་ཀྱི་མིང་ཙམ་མེད་པར་ལྷུན་གྱིས་གྲུབ་སྟེ་མྱུར་དུ་གདན་ས་ཆེན་པོར་ཕེབས་དགོས་པའི་གསོལ་འདེབས་ཞུས་པར་ཞལ་བཞེས་བཟང་པོ་མཛད། གཞུང་ཚེས་དྲུག་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་བཀྲ་ཤིས་ལྷུན་པོ་ནས་དབུས་ཕྱོགས་སུ་ཆིབས་ཁ་བསྒྱུར། སྔར་རྒྱུན་ལྟར་གྱི་ཆིབས་སྐྱེལ་བ། སེར་སྦྲེང་། བྲོ་གཞས་པ་བཅས་ཟམ་པ་ཤར་དུ་རྫོང་ནས་ཐབ་སྐྱེལ་ཞུས་ཐོག་དེ་དག་ལ་ཕྱག་དབང་དང་གནང་སྐྱེས་སྩལ། འདི་ནས་བཟུང་སྟེ་ལྷ་ལྡན་བར་གྱི་ཕེབས་ལམ་དུ་འཁོད་པའི་ལྷ་སྡེ་མི་སྡེ་རྣམས་ནས་ཆིབས་བསུ་སྐྱེལ། སེར་སྦྲེང་། བྲོ་གཞས་སོགས་ཟམ་མ་ཆད་པར་བྱུང་བ་ལ་སེར་སྦྲེང་བར་མང་འགྱེད། གཞན་མ་རྣམས་ལ་གནང་སྐྱེས་སྔར་ལུགས་ལྟར་བསྟབས། དེ་ནས་རིམ་གྱིས་ཕེབས་ཏེ་བཀྲ་ཤིས་གཤོངས་སུ་བཞུགས། དེའི་ཕྱི་ཉིན་དབེན་དགོན་དུ་ཕེབས་ཏེ་ཞག་བཞུགས་གསུམ་མཛད་པར་སྤྱི་སྒེར་སོ་སོ་ནས་ཞབས་ཏོག་བསྙེན་བཀུར་གཟབས། དངོས་འབུལ་བཏེག་པར་སློག་ཆ་མང་འགྱེད་སྦྱོར་འཇགས་བཅས་དང་། ཚོགས་ཡོངས་ལ་གདུགས་དཀར་གྱི་རྗེས་གནང་སྩལ། བླ་བྲང་རྩེ་ཤོད་ཀྱི་རྟེན་རྣམས་མཇལ་བར་ཕེབས་ཏེ་གྲུབ་པའི་དབང་ཕྱུག་གི་སྐུ་བརྙན། མགོན་ཁང་བཀའ་རྒྱ་མ། ཤོད་ཀྱི་མགོན་ཁང་རྣམས་སུ་ཉེར་སྤྱོད་ཀྱི་བརྒྱ་མཆོད་དང་། སྙན་ཤལ། སྤྱན་གཟིགས་བཅས་ཕུལ་ཏེ་ཐུགས་སྨོན་འཕྲིན་བཅོལ་མཛད། བསྟན་འགྲོ་སྤྱི་སྒེར་གྱི་རིམ་གྲོར་དམིགས་ཚོགས་པར་མང་ཇ་བཞེས་ཐུག་དྲུག་དང་འགྱེད་གྲྭ་རེར་དངུལ་བལ་ཊམ་རེ་བཅས་གནང་ཐོག་ཚོགས་དབུར་ཕེབས་ནས་དྲུག་ཅུ་པ་དང་གདུགས་དཀར་བཟློག་ཆེན་གྱི་ཟོར་འཕེན་དང་མགོན་ཁང་བཀའ་རྒྱ་མའི་འགག་ཏུ་བརྒྱད་གྲྭས་ཟླ་བ་གཉིས་ཀྱི་རིང་བསྐང་བ་གཏོང་རྒྱུ་བཅས་གནང་། ཚེས་བཅུའི་ཉིན་དེ་ནས་ཆིབས་ཁ་བསྒྱུར་པར་དབེན་དགོན་པས་ཐབ་སྐྱེལ་ཞུས། ལྷན་གཞིས་ཀ་ལྷུན་གྲུབ་རབ་བརྟན་དུ་ཞག་གསུམ་བཞུགས་པར་སྤྱི་སྒེར་ནས་ཞབས་ཏོག་དངོས་འབུལ་གཟབས། ཚེས་བཅུ་གསུམ་གྱི་ཉིན་སེར་སྦྲེང་དང་བཅས་རོང་བྱམས་ཆེན་ཆོས་སྡེར་བཞུགས་ཞག་མཛད་པར་ཞབས་ཏོག་བསྙེན་བཀུར་བསྟབས། ཚོགས་པར་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་དང་བཀའ་དྲིན་གསོལ་འདེབས་ཀྱི་ལུང་། མང་འགྱེད་དང་སྦྱོར་འཇགས་བཅས་སྩལ། བྱམས་པའི་སྣང་བརྙན་ལ་དངུལ་གྱི་མཎྜལ་དང་། སྙན་ཤལ་སྣ་ལྔ། བརྒྱ་མཆོད་སྣ་ལྔ་བཅས་ཕུལ་ནས་ཐུགས་དམིགས་མཛད། དེ་ནས་རིམ་བཞིན་ཆུ་ཚན་ཁ་དང་ཡར་གཟིགས་གཉིས་སུ་ཞག་བཞུགས་རེ་གནང་། དེར་རྒྱལ་དབང་མཆོག་ལ་མཚམས་ཞུ་འབུལ་བར་མགྲོན་གཉེར་དགེ་སློང་བློ་བཟང་རབ་བརྟན་རྫོང་སྟ་མཛད། ཚེས་བཅུ་དྲུག་གི་ཉིན་འཕན་ལ་གཤམ་དུ་ཞག་བཞུགས་གནང་། རྒྱལ་དབང་མཆོག་ནས་མཚམས་ཞུ་འབུལ་བར་མགྲོན་གཉེར་སྐལ་བཟང་དར་རྒྱས་ངོ་གཡོག་འབྱོར་པར་མཇལ་ཁ་དང་དཀར་སྤྲོ་བསྟར། ལ་མོ་ཆོས་རྗེ་སྐུ་རྟེན་པ་རྟ་ཤད་ཀྱིས་བྱོན་པ་འབྱོར་ཏེ་ཕྱག་དབང་གནང་། གཤམ་སྨད་དུ་ཞག་བཞུགས་ཐོག་ཆོས་སྐྱོང་ཆེན་པོར་མཐུན་རྫས་དང་བཅས་སྐུ་གསོལ་ཞུས། ལ་མོ་སྐུ་རྟེན་པ་ནས་ཀྱང་དཀར་སྤྲོ་དང་བཅས་དངོས་འབུལ་བཏེག།།ཚེས་བཅོ་བརྒྱད་ཀྱི་ཉིན་བཀྲ་ཤིས་རྩེར་ཞག་བཞུགས་གནང་། ཕུར་བུ་ལྕོག་སྤྲུལ་པའི་སྐུ་ཆིབས་བསུར་བྱོན་ཏེ་མཇལ་ཁ་ཞུས། རྒྱལ་དབང་མཆོག་གི་སྐུའི་ཁུ་བོ་དཔོན་གཡོག་དང་། ཡོངས་འཛིན་ཁྲི་ཆེན་གྱི་གསོལ་དཔོན་བཅས་ཆིབས་བསུར་འབྱོར་པར་ཕྱག་དབང་ཇ་གྲལ་ཐོག་དགྱེས་པའི་གསུང་གླེང་མཛད། གནམ་དུ་བཞུགས་ཞག་ཐོག་བཀའ་བློན་བཞི། གུང་། ཇ་སག།།མདའ་དཔོན། དྲུང་འཁོར་སོགས་དཔོན་གཡོག་བརྒྱ་སྐོར་ཆིབས་བསུར་ཕེབས་པར་ཕྱག་དབང་ཇ་གྲལ་བཀའ་འདྲི་གནང་། རྒྱལ་དབང་མཆོག་ནས་མཚམས་ཞུར་ནང་མཛོད་དྲི་མེད་གནང་བ་དགའ་བཞི་གུང་ནས་ཕུལ་བར་ཕར་ཡང་མཚམས་ཞུ་ཁ་བཏགས་འབུལ་བ་མཛད། ཚེས་བཅུ་དགུའི་ཉིན་སྙེ་ཐང་སྒྲོལ་མ་ལྷ་ཁང་དུ་གསོལ་ཚིགས་ཐོག་བརྒྱ་མཆོད་སྙན་ཤལ་དང་བཅས་ཕུལ་ཏེ་ཐུགས་སྨོན་གནང་། ཚ་གན་ནོ་མོན་ཧན་གྱི་མཚམས་ཞུ་བ་ཨེར་ཁེ་ཕྱག་མཛོད། ཧེང་ཨམ་བན་བཅས་ནས་མཚམས་ཞུར་གཉེར་པ་འབྱོར་པར་ཕྱག་དབང་སྩལ། སྟོད་ལུང་དུ་ཞག་བཞུགས་ཐོག་ལིའུ་ཨམ་བན་གྱི་མཚམས་ཞུ་བ་སྣེ་ཤན་རྩེ་དྲུང་། ཇར་གོ་ཆི་དང་བི་ཆའི་ཆིའི་གཉེར་པ་བཅས་འབྱོར་པར་མཇལ་ཁ་གནང་། ཚེས་ཉི་ཤུའི་ཉིན་མཚན་ཉིད་གླིང་ཁར་འབྲས་སྤུངས་སྤྱི་སོ་ནས་དཀར་སྤྲོ་གཟབ་རྒྱས་དང་དངོས་འབུལ་སྤམ་མཐོ་བ་བཏེག་པར་བླ་མ་ལས་སྣེ་སོགས་ལ་ཕྱག་དབང་དང་བཀའ་འདྲི་འབུལ་སློག་བཅས་སྩལ། གསོལ་ཚིགས་ར་བར་གཞུང་གི་ཐབ་བསུའི་སར་ཕེབས་ཐོག་ཨམ་བན་གཉིས། ཇར་གོ་ཆི། བི་ཆའི་ཆི། བཀའ་བློན་བཞི། སྐུ་མཆེད་རྗེ་དྲུང་གཉིས། གུང་། ཇ་སག།།མདའ་དཔོན། རྩེ་ཤོད་ཀྱི་མགྲོན་གཉེར། དྲུང་འཁོར། ཚ་གན་ནོ་མོན་ཧན། ལྷ་ས་རུ་བཞིའི་གནས་ཆེན་ཁག །སྦྲ་ནག་ཤོག།།ཁ་ཆེ། བལ་པོ་སོགས་ཆིབས་བསུ་བ་རྟ་པ་བདུན་བརྒྱ་སྐོར་འབྱོར་པར་ཕྱག་དབང་དང་མི་དྲག་རྣམས་ལ་ཇ་གྲལ་བཀའ་འདྲི་གནང་། འཁྲུངས་ལྷའི་སྐུ་མཁར་དུ་སྙན་ཤལ་ཕུལ། དེ་ནས་ཆིབས་བསྒྱུར་ཏེ་རྣམ་རྒྱལ་གྲྭ་ཚང་། རྨེ་རུ། བཞི་སྡེ་བཅས་ཀྱི་དགེ་འདུན་རྣམས་ནས་སེར་སྦྲེང་དང་། ཕོ་བྲང་ལྕགས་རི་ཕྱི་ནང་། འབྲས་བུ་གླིང་། གྲྭ་བཞི། ལྷོ་ངོས། གླིང་རུ་བཅས་ཀྱི་བྲོ་གཞས་པ་དུ་མས་མདུན་བདར་ཏེ། ཕོ་བྲང་གི་རྩེ་ནས་དར་འཕྱར། མདོ་དར། སུརྞ། རྒྱ་གླིང་། དུང་ཆེན་སོགས་ཀྱི་མཆོད་སྤྲིན་དང་བཅས་གངས་ཅན་གྱི་རི་བོ་གྲུ་འཛིན་གྱི་ཕོ་བྲང་ཆེན་པོ་པོ་ཏ་ལའི་གཟིམས་ཆུང་ཉི་འོད་འཁྱིལ་དུ་ཀུན་མཁྱེན་རྒྱལ་དབང་ཡབ་སྲས་ཞལ་ལེགས་པར་འཛོམ་ནས་ཐུགས་དགྱེས་པའི་གསུང་གླེང་སོགས་བག་ཕེབས་པ་མཛད། དེ་རྗེས་གཞུང་ས་ནས་གསོལ་སྟོན་རྒྱས་པའི་ཐོག་རྒྱལ་དབང་ཡབ་སྲས་ལྷན་རྒྱས་ཚོམས་ཆེན་དུ་སྤྱན་དྲངས་ནས་སྟོན་ཆེན་བཏེག།།དེ་ཉིན་ཧེང་ཨམ་བན་དང་ལིིའུ་ཨམ་བན། ཇར་གོ་ཆི། བི་ཆའི་ཆི།ཤུའུ་བེ། ཙོང་ཡེ། བཀའ་བློན་བཞི་བཅས་མཇལ་ཁར་ཕེབས་པར་ཕྱག་དབང་དང་དཀར་སྤྲོའི་ཐོག་བཀའ་འདྲི་གནང་། རྒྱུད་སྟོད་མཁན་པོ་དང་བླ་མ་དབུ་མཛད། འབྲས་སྤུངས་བླ་མ་ཁག།།རྒྱལ་སྲས་སྤྲུལ་སྐུ། མངའ་རིས་སྤྲུལ་སྐུ། ཚ་གན་ནོ་མོན་ཧན། མཁར་རྡོ་སྤྲུལ་སྐུ། སྟག་ཕུ་སྤྲུལ་སྐུ། སེམས་དཔའ་སྤྲུལ་སྐུ། རྒྱལ་ཡུམ་ཕུན་ཚོགས་དབང་མོ། གཅེས་མ། ཧོར་ཁང་གསར་ཇ་སག།།རྩིས་དཔོན་བརྒྱ་སྐོར་བ། སྤྲོ་ཁང་ཕྱག་མཛོད། མཆོད་དཔོན་སྡེ་དྲུག་མཁན་པོ། ཐེ་བོ་སྤྲུལ་སྐུ་བཅས་རིམ་བཞིན་མཇལ་དུ་བྱོན་པར་ཕྱག་དབང་ཇ་གྲལ་བཀའ་འདྲི་སྩལ། དེ་ནས་ཉིན་རེ་བཞིན་སེར་འབྲས་དགེ་གསུམ་སོགས་སེར་སྐྱ་སྟོང་ཕྲག་བརྒལ་བར་ཕྱག་དབང་གནང་། ཚེས་ཉེར་དགུའི་ཉིན་ཧེང་ཨམ་བན་གྱིས་ཤེལ་སྤྱད། གོས་ཆེན་སོགས་ཕུལ་བར་དཀར་སྤྲོ་དང་བཀའ་འདྲི་གནང་། དེའི་ཕྱི་ཉིན་གཟིམས་ཆུང་ཉི་འོད་འཁྱིལ་བར་རྒྱལ་དབང་ཡབ་སྲས་ལྷན་རྒྱས་ཐོག་ལྷ་མཆོག་ཚངས་པ་ཆེན་པོ་ནས་བཀྲ་ཤིས་རྫས་བརྒྱད། རྒྱལ་སྲིད་སྣ་བདུན་སོགས་ཕུལ་ནས་ཞབས་པད་དགུང་ལོ་བརྒྱ་ཕྲག་གི་བར་དུ་བརྟན་པའི་གསོལ་འདེབས་དང་། ཆོས་སྐྱོང་རང་ཉིད་ནས་ཀྱང་ལས་བཞིའི་འཕྲིན་ལས་ཚུལ་བཞིན་བསྒྲུབ་པའི་ཞལ་བཞེས་མཛད། ཟླ་བ་གསུམ་པའི་ཚེས་གཅིག་ལ་བླ་བྲང་ནས་རྒྱུ་ཡོན་སྦྱར་ཏེ་རྒྱལ་དབང་ཐམས་ཅད་མཁྱེན་པ་ཚོམས་ཆེན་དུ་སྤྱན་དྲངས་ནས་གསོལ་སྟོན་རྒྱས་པ་དང་། མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་ཐུམ་གསུམ། དངུལ་རྟ་རྨིག་མ་བརྒྱ་དང་བཅུ་གཅིག་སོགས་དངོས་འབུལ་སྤམ་མཐོ་བ་དང་བཅས་ཞབས་པད་བསྐལ་བརྒྱར་བརྟན་པའི་བདེན་ཚིག་བརྗོད། ཨམ་བན་ཟུང་། ཇར་གོ་ཆི། བི་ཆའི་ཆི། ཙོང་ཡེ། ཕོགས་དཔོན། བཀའ་བློན་བཞི་བཅས་ལ་མཛོད་བཏགས། སྐུ་བརྙན། སྤོས་སྣམ། དངུལ། གོས་དར་བཅས་ཀྱི་དངོས་སྐྱེས་དང་། གྲྭ་ཚང་པ་དང་རྩེ་དྲུང་རྣམས་ལ་ཁ་བཏགས། དངུལ་སྲང་རེའི་འགྱེད་བཅས་གནང་། དེ་རྗེས་ཏཱ་ཞིན་གཉིས་སོགས་རྒྱ་དཔོན་རྣམས་དང་། བཀའ་བློན་བཞི། རྒྱལ་ཡུམ་དང་སྲས་སྐུ་མཆེད། སྐུ་མདུན་ནང་མ་སོགས་ལ་སྔར་རྒྱུན་བཞིན་ཕེབས་སྐྱེས་བཟང་པོ་སྩལ། ཚེས་གཉིས་ཀྱི་ཉིན་མཐུན་རྫས་དང་བཅས་ལྷ་ཆེན་ཚངས་པ་ཆེན་པོ་སྐུ་གསོལ་ཞུས་ཏེ་འཕྲིན་བཅོལ་མཛད། རྒྱལ་དབང་མཆོག་ལ་རྟ་མགྲིན་གསང་སྒྲུབ་ཀྱི་རྗེས་གནང་། ཚངས་པ་དྲག་པོའི་སྲོག་གཏད། སྒྲོལ་དཀར་ཡིད་བཞིན་འཁོར་ལོའི་རྗེས་གནང་བཅས་འབུལ་བ་མཛད། ཚེས་གསུམ་གྱི་ཉིན་ཧེང་ཨམ་བན